Di tsekla taqbaylit, Salhi Muḥend Akli yesbadu-d awadem, yessegza-d di tazwara dacu n wazal yesɛa deg uḍris ullis, syen ɣer-s yessemgared gar-as d umdan, imi awadem yettidir kan di twerqet, ma yella d amdan yella deg tilawt. Ɣef temsalt-agi yenna-d: « Awadem d aferdis agejden di tesleḍt n tsiwelt am netta ,am tigawt, am tkerrist am wakud, am wadeg ur issefka ara ad isseɛdel yiwen gar uwadem akked umdan. Awadem, ittili kan deg uḍris. Tudert-is, teqqen ɣer tin n uḍris ; tbeddu s wawalen i mezwura n teḥkayt, tkeffu s taggara n tɣuri n teḥkayt : akken ad yili uwadem (ama netta am umsawal d umsiwel), issefk ad yili uḍris . Ma yella d amdan, yittidir di tilawt, ur yeḥwağ ara aḍris akken ad yili»1